《论语·颜渊》
颜渊问仁.子曰:“克己复礼为仁,一日克己复礼,天下归仁焉.为仁由己,而由人乎哉?”颜渊曰:“请问其目.”子曰:“非礼勿视,非礼勿听,非礼勿言,非礼勿动.”颜渊曰:“回虽不敏,请事斯语矣.”
仲弓问仁.子曰:“出门如见大宾,使民如承大祭.己所不欲,勿施于人.在邦无怨,在家无怨.”仲弓曰:“雍虽不敏,请事斯语矣.”
司马牛问仁.子曰:“仁者,其言也讱.”曰:“其言也讱,斯谓之仁已乎?”子曰:“为之难,言之得无讱乎?”